ทะลุ 1,200 จุด..เอาไงต่อ ?
*ดูเหมือนนักเล่นจะออกอาการกระดี๊กระด๊ากันอย่างถ้วนหน้า หลังตลาดหุ้นต่างประเทศพากันบวกเขียวปี๋ พร้อมกับมีความหวังขึ้นมาในทันทีว่า ปัญหาหลายอย่างกำลังได้รับการแก้ไข พร้อมกับมีมาตรการเยียวยาอย่างเต็มที่ ส่งผลให้สถานการณ์รอบด้านดีขึ้นเป็นลำดับ จนทำให้แรงซื้อไหลกลับเข้ามาในตลาดหุ้นไทยอย่างคึกคัก เพราะทุกคนเชื่อว่ารุ่งอรุณของวันใหม่กำลังนำพาสิ่งดี ๆ เข้ามาในชีวิตแล้วนะคะ
7 เม.ย. 2563

เจาะกระดาน : โมนิก้าและทีมงาน
*ดูเหมือนนักเล่นจะออกอาการกระดี๊กระด๊ากันอย่างถ้วนหน้า หลังตลาดหุ้นต่างประเทศพากันบวกเขียวปี๋ พร้อมกับมีความหวังขึ้นมาในทันทีว่า ปัญหาหลายอย่างกำลังได้รับการแก้ไข พร้อมกับมีมาตรการเยียวยาอย่างเต็มที่ ส่งผลให้สถานการณ์รอบด้านดีขึ้นเป็นลำดับ จนทำให้แรงซื้อไหลกลับเข้ามาในตลาดหุ้นไทยอย่างคึกคัก เพราะทุกคนเชื่อว่ารุ่งอรุณของวันใหม่กำลังนำพาสิ่งดี ๆ เข้ามาในชีวิตแล้วนะคะ
*วานนี้ถึงเห็นดัชนีพุ่งพรวดเดียวทะลุแนวต้านสำคัญบริเวณ 1,150 จุดขึ้นไปอย่างง่ายดายตั้งแต่เปิดตลาด ต่อจากนั้นก็มีแรงซื้อไหลเข้ามาไม่ขาดสาย จนดันดัชนีทะลุอีกหนึ่งแนวต้านสำคัญบริเวณ 1,200 จุดขึ้นไปแบบชิว ๆ ก่อนจะลงเอยที่ระดับ 1,214.95 จุด บวกไป 76.11 จุด ด้วยมูลค่าการซื้อขาย 9.89 หมื่นล้านบาท มันเป็นสถานการณ์ที่ทำให้ผู้เล่นมีอาการกระชุ่มกระชวยขึ้นมาแบบนี้..เล่นยาวไปเลยลูกพี่!
*ประเด็นดังกล่าวทำให้ “โมนิก้า” ต้องกลับมานั่งคิดอีกนิดหนึ่งว่า ในทางทฤษฎีต้องถือว่าทุกเรื่องที่เกิดขึ้นกลายเป็นแรงส่งที่ทำให้ดัชนีมาไกลมาก ๆ แต่จะไปได้อีกไกลแค่ไหน ? เดี๊ยนถือเป็นเรื่องที่นักเล่นต้องประเมินเหตุการณ์แบบวันต่อวัน เพราะจุดถัดไปที่หลายคนมองอยู่ที่บริเวณ 1,250 จุด ซึ่งมีการหยิบยกข้อมูลมาอธิบายถึงความเหมาะสมเป็นวรรคเป็นเวร เดี๊ยนถึงอยากให้แฟนคลับช่วยออกความคิดนิดหนึ่งว่า เอาไงต่อ ?…อิอิอิ
*เหมือนการถีบตัวขึ้นอย่างร้อนแรงของ AOT ตั้งแต่เปิดตลาด จนสุดท้ายปิดไปที่ระดับ 57.50 บาท บวกไป 7.50 บาท หรือขึ้นไป 15% ด้วยมูลค่าการซื้อขาย 4.17 พันล้านบาท “โมนิก้า” ถือเป็นเรื่องของจิตวิทยามากกว่าปัจจัยพื้นฐาน เพราะวันนี้ทุกคนเห็นผลกระทบในปี 2563 ที่เกิดขึ้นกับหุ้นตัวนี้ค่อนข้างชัดเจน และประเมินตัวเลขกำไรออกว่า เหลือเท่าไหร่ ? จึงไม่มีอะไรต้องกลัวอีกต่อไปก็เท่านั้นเอง
*เช่นเดียวกับในรายของ PTTEP เด้งขึ้นมาปิดที่ระดับ 86.75 บาท บวกไป 7.75 บาท หรือขึ้นไป 9.80% ด้วยมูลค่าการซื้อขาย 3.95 พันล้านบาท “โมนิก้า” ยังให้น้ำหนักเรื่องหุ้นต่ำบุ๊กเป็นที่ตั้ง และได้แรงเสริมจากบรรยากาศลงทุนเป็นใจ แรงซื้อถึงไหลเข้ามาตั้งแต่เช้าจรดเย็น พร้อมกับจุดประกายความหวังที่จะได้เห็นหุ้นวิ่งกลับขึ้นไปแถว 100 บาทอีกครั้งแบบนี้..จัดชุดใหญ่ไฟกะพริบไปเลยค่ะ
*เม้าท์ถึงประเด็นนี้ขึ้นมาทั้งที “โมนิก้า” ต้องหันไปมองหุ้นไฟแรงอย่าง GULF ขึ้นมาในทันที เพราะสตอรี่ที่จะดันหุ้นกลับขึ้นไปยืน 200 บาทอัดแน่นจริง ๆ วานนี้ถึงเห็นหุ้นกระชากขึ้นมาปิดที่ 162 บาท บวกไป 13.50 บาท หรือขึ้นไป 9% ด้วยมูลค่าการซื้อขาย 4.03 พันล้านบาทอย่างแข็งแกร่ง เดี๊ยนเลยขอใช้เวลากับหุ้นตัวนี้มากหน่อย เพราะพวกเงินถุงเงินถังกระโจนเข้ามาเล่นเต็มตัวแล้วน่ะซี
*เรื่องดังกล่าวสอดคล้องกับการวิ่งขึ้นของหุ้น CPALL ก่อนจะปิดไปที่ระดับ 62.50 บาท บวกไป 1.75 บาท หรือขึ้นไป 2.90% ด้วยมูลค่าการซื้อขาย 3.89 พันล้านบาท “โมนิก้า” ไม่สามารถมองเป็นประเด็นอื่นได้เลยจริง ๆ เพราะแพตเทิร์นของหุ้นอยู่ในทิศทางแกว่งตัวเป็นเวลานาน จู่ ๆ กระชากขึ้นพรวดพราดขึ้นมาแบบนี้ เลยขอตีความออกไปในมุมของการยกตัวเพื่อสร้างฐานใหม่ที่สูงขึ้นกว่าเดิมเจ้าค่ะ
*ขนาดหุ้น PLANB ถูกพวกขาใหญ่ถล่มจมดินเป็นเวลานาน แต่วานนี้กลับแสดงกำลังภายในด้วยการกระชากขึ้นมาปิดที่ 3.42 บาท บวกไป 0.44 บาท หรือขึ้นไป 14.80% ด้วยมูลค่าการซื้อขาย 162 ล้านบาทได้อย่างยอดเยี่ยม เท่ากับเป็นการส่งสัญญาณให้พวกขาลุยได้รู้ว่า เมื่อทิศทางลมเป็นใจให้เล่นแบบสุดซอย ทุกคนก็พร้อมดันราคาหุ้นสุดลิ่มทิ่มประตูนะนายจ๋า!
*คล้ายกับการวิ่งขึ้นของหุ้น ORI ชนิดที่หลายคนตั้งตัวกันไม่ทันนั้น “โมนิก้า” มองเป็นเรื่องของราคาหุ้นลงลึกเกินไป ผนวกกับไทม์มิ่งเอื้อให้แบบพอเหมาะพอเจาะ วานนี้ถึงเห็นหุ้นวิ่งขึ้นมายืนปิดที่ 4.52 บาท บวกไป 0.58 บาท หรือขึ้นไป 14.70% ด้วยมูลค่าการซื้อขาย 74 ล้านบาท เดี๊ยนมองเป็นจังหวะของการ follow buy ได้แบบชิว ๆ เพราะคงไม่มีอะไรเลวร้ายมากกว่าที่เป็นอยู่อีกแล้วนะคะ
*ในเมื่อทุกอย่างดีขึ้นจนสามารถจับต้องได้ “โมนิก้า” คงต้องย้อนกลับมาดูเรื่องร่นเวลาเทรด เพื่อชี้ให้ทุกคนเห็นพ้องไปในทางเดียวกันว่า เสียงส่วนใหญ่ไม่ต้องการให้สำนักงาน ก.ล.ต. นำมาตรการดังกล่าวมาใช้ เพราะสถานการณ์ไม่ได้เลวร้ายลงแต่อย่างใดไงล่ะคะ